**Ziņojums**

**par Tieslietu ministrijā iesniegtajiem**

**reliģisko organizāciju pārskatiem par darbību 2014.gadā**

 Saskaņā ar Reliģisko organizāciju likuma 14.panta septīto daļu reliģiskajām organizācijām katru gadu ne vēlāk kā 1.martā Ministru kabineta noteiktajā kārtībā Tieslietu ministrijā jāiesniedz pārskats par savu darbību. Kārtību, kādā reliģiskās organizācijas iesniedz pārskatus par savu darbību nosaka Ministru kabineta 2009.gada 18.augusta noteikumi Nr.930 „Kārtība, kādā reliģiskās organizācijas iesniedz pārskatu par savu darbību”.

**1. Reliģisko savienību (baznīcu), diecēžu un draudžu pārskatu iesniegšanas gaita**

Reliģisko organizāciju likuma 14.panta septītā daļa paredz pārskatu iesniegšanu ne vēlāk kā 1.martā.

Atbilstoši Ministru kabineta 2009.gada 18.augusta noteikumu Nr.930 „Kārtība, kādā reliģiskās organizācijas iesniedz pārskatu par savu darbību” 6.punktam, ja reliģiskās organizācijas pārskatus neiesniedz vai pārskatā ir sniegta nepilnīga informācija, Tieslietu ministrija rakstiski informē attiecīgo reliģisko organizāciju, nosakot divu nedēļu termiņu pārskata iesniegšanai. Tieslietu ministrija, apkopojot reliģisko organizāciju iesniegtos pārskatus un pamatojoties uz minēto noteikumu 6.punktu, **2015.gada 25.martā** par pārskatu neiesniegšanu **informēja 1 savienību (baznīcu) un 16 autonomās reliģiskās organizācijas.**

Savukārt sešām reliģiskajām organizācijām Tieslietu ministrija nosūtīja brīdinājumus par pārskatu neiesniegšanu, norādot uz reliģisko organizāciju pienākumu atbilstoši Reliģisko organizāciju likuma noteikumiem iesniegt pārskatu un savā darbībā ievērot normatīvo aktu prasības.

Līdz šim brīdim pārskatu par darbību 2014.gadā nav iesniegušas četras autonomās draudzes „TRESTIŠKU VECTICĪBNIEKU DRAUDZE”, „AUGSBURGAS TICĪBAS APLIECĪBAS LIMBAŽU LUTERĀŅU DRAUDZE”, „EBREJU RELIĢISKĀ DRAUDZE „KAŠRUT”” un „RĪGAS REFORMĀTU DRAUDZE”.

Vienlaikus norādām, ka, apkopojot statistikas datus un analizējot pārskatos sniegto informāciju, ziņojumā netiek iekļauta informācija par reliģiskajām organizācijām, kuras nav iesūtījušas pārskatus par savu darbību.

**Tieslietu ministrijai šobrīd ir iesniegti 16 reliģisko savienību (baznīcu) pārskati, aptverot 776 draudzes, 152 autonomo draudžu pārskati un informācija par Latvijas Romas Katoļu Baznīcas diecēzēm, aptverot 253 draudzes.**

Statistikas dati par reliģisko savienību (baznīcu) pārskatiem par darbību 2014.gadā ir apkopoti pielikumā Nr. 1.

Statistikas dati par autonomo reliģisko organizāciju pārskatiem par darbību 2014.gadā ir apkopoti pielikumā Nr.2.

**2. Reliģisko savienību (baznīcu), diecēžu un reliģisko organizāciju pārskatos sniegtās informācijas analīze**

**2.1. Reliģisko organizāciju dievnami, kulta celtnes un reliģiskās darbības veikšanas vietu skaits**

Atbilstoši pārskatos sniegtajai informācijai, reliģisko organizāciju īpašumā un valdījumā kopā (izņemot Romas Katoļu Baznīcas dievnamus) ir 774 dievnami, kulta celtnes un reliģiskās darbības veikšanas vietas:

|  |  |
| --- | --- |
| **Konfesija** | **Skaits** |
| Baptisti | 29 |
| Jaunā Paaudze | 19 |
| Luterāņi | 289 |
| Metodisti | 11 |
| Pareizticīgie | 124 |
| Pestīšanas Armija | 14 |
| Septītās Dienas Adventisti | 31 |
| Vasarsvētki | 52 |
| Vecticībnieki | 68 |

**2.2. Reliģisko organizāciju garīgais personāls**

Reliģiskajās organizācijās kalpo **1230** garīdznieki:

|  |  |
| --- | --- |
| Konfesija | **Skaits** |
| Baptisti | 101 |
| Evaņģēliskās ticības kristieši | 60 |
| Evaņģēlisko kristiešu | 44 |
| Jaunā Paaudze | 18 |
| Jehovas liecinieki | 289 |
| Katoļi | 162 |
| Luterāņi | 207 |
| Metodisti | 12 |
| Pareizticīgie | 93 |
| Septītās Dienas Adventisti | 36 |
| Vasarsvētki | 68 |
| Vecticībnieki | 42 |

**2.3. Ārvalstu garīdznieki, kas uzaicināti veikt reliģisko darbību Latvijā**

Saskaņā ar Reliģisko organizāciju likuma 14. panta ceturto daļu reliģiskās darbības veikšanai uz Latviju 2014.gada laikā tika uzaicināti **293** ārvalstu garīdznieki un misionāri no Amerikas Savienotajām valstīm, Austrālijas, Baltkrievijas, Brazīlijas, Dānijas, Dienvidāfrikas, Francijas, Gruzijas, Indijas, Japānas, Kanādas, Krievijas, Ķīnas, Lielbritānijas, Lietuvas, Moldovas, Nīderlandes, Norvēģijas, Polijas, Tibetas, Ukrainas un Vācijas.

|  |  |
| --- | --- |
| **Konfesija** | **Skaits** |
| Bahaiešu | 6 |
| Baptistu | 23 |
| Budistu | 10 |
| Evaņģēlisko kristiešu | 22 |
| Evaņģēliskās ticības kristieši | 14 |
| Jaunapustuļi | 1 |
| Jūdaistu (Mozus ticīgo) | 1 |
| Jehovas liecinieku | 32 |
| Katoļu | 21 |
| Pareizticīgie | 3 |
| Pēdējo dienu Svēto (mormoņu) | 80 |
| Pestīšanas armija | 3 |
| Reformātu | 2 |
| Sukjo Mahikari | 1 |
| Vācu luterāņu | 1 |
| Vasarsvētku | 69 |

**2.4. Saskaņā ar Civillikuma 51. pantu noslēgto laulību skaits**

Atbilstoši Civillikuma 51. pantam laulības ar juridiskām sekām var reģistrēt evaņģēlisko luterāņu, Romas katoļu, pareizticīgo, vecticībnieku, metodistu, baptistu, Septītās Dienas Adventistu, Mozus ticīgo (jūdaistu) konfesiju garīdznieki. Reliģiskās savienības (baznīcas) savos pārskatos norādījušas, ka 2014. gadā ir noslēgtas **2210** laulības:

|  |  |
| --- | --- |
| **Konfesija** | **Skaits** |
| Baptisti | 119 |
| Luterāņi | 889 |
| Metodisti | 6 |
| Katoļu | 985 |
| Pareizticīgie | 195 |
| Septītās Dienas Adventisti | 13 |
| Vecticībnieki | 3 |

Reliģiskā savienība (baznīca) „Latvijas Evaņģēliski Luteriskā Baznīca” savā pārskatā sniedz skaidrojumu, ka norādītais skaitlis 889 ir nepilnīgs, jo no 286 draudzēm savus pārskatus iesniedza tikai 252 draudzes (netika iesniegti 34 draudžu pārskati).

**2.5. Reliģisko organizāciju locekļu skaits**

Saskaņā ar Ministru kabineta 2009.gada 18.augusta noteikumu Nr.930 „Kārtība, kādā reliģiskās organizācijas iesniedz pārskatu par savu darbību” pielikumos atspoguļoto pārskata veidlapā norādāmo informāciju, reliģiskās organizācijas katru gadu sniedz informāciju par reliģiskās organizācijas locekļu skaitu. Autonomās draudzes norāda katras draudzes locekļu skaitu, savukārt reliģiskās savienības (baznīcas) tajās ietilpstošo draudžu locekļu skaita kopsummu.

Ņemot vērā, ka personu piederība reliģiskajai organizācijai nav atdalāma no pašas reliģiskās organizācijas ticības mācības, iekšējiem darbības noteikumiem un piekoptajiem rituāliem, katra reliģiskā organizācija veic draudzes locekļu uzskaiti atbilstoši tās iekšējiem noteikumiem, ņemot vērā personu uzskaites pārbaužu periodiskumu, draudzes locekļa statusa piešķiršanas un izslēgšanas no draudzes noteikumus. Līdz ar to katru gadu draudzes locekļu skaits var mainīties. Dažreiz izmaiņas ir minimālas un reliģiskās organizācijas neatspoguļo tos pārskatos, vai arī konstatētās izmaiņas ir būtiskas un pamatojas uz apstākļiem, ka konkrētajā gadā tika veikta draudzes locekļu uzskaites precizēšana reliģiskās organizācijas iekšienē.

Tā piemēram: Latvijas Vecticībnieku Pomoras baznīca uzskaita tikai tos draudzes locekļus, kuriem ir balsošanas tiesības draudzes kopsapulcēs. Savukārt dievkalpojumus apmeklē un par piederīgiem reliģiskajai organizācijai var tikt uzskatīts daudz lielāks dievlūdzēju skaits – 39 514, no kuriem 5 160 tiek uzrādīti reliģiskajā organizācijā „Rēzeknes vecticībnieku kapu draudze”. Pārējos dievlūdzējus 34 354 uzrāda reliģiskā savienība (baznīca) „Latvijas vecticībnieku Pomoras Baznīca”.

Latvijas evaņģēliski luteriskā baznīca, iesniedzot pārskatu par 2014.gadu, norādīja, ka pēc viņu aprēķiniem Latvijā ir 716 980 luterāņu.

Arī musulmaņu konfesiju draudzes pārskatos norādīja samērā nelielu draudzes locekļu skaitu - 320, savukārt interneta resursos tiek skaidrots, ka etniskie musulmaņi Latvijā varētu būt līdz pat 10 000, bet reālais musulmaņu skaits varētu būt zem 1000 (<http://www.islammuslim.lv/muslims/Latvija/Latvija.htm>).

Savukārt reliģiskā savienība (baznīca) „Jehovas liecinieku draudžu savienība” pārskatā par darbību 2014.gadā norādīts, ka draudžu locekļu skaits ir 721, bet kā papildinformācija tiek norādīts, ka kopējais kristīgo Jehovas liecinieku skaits Latvijā ir 2 330, bet sapulču apmeklētāju skaits līdz 3 700.

Pēc pareizticīgo (autonomo) draudžu papildus iesniegtās informācijas var secināt, ka gada laikā 1 135 cilvēku ir apmeklējuši dievkalpojumus, savukārt draudžu locekļu skaits sasniedz 220 cilvēku.

Tieslietu ministrijai iesūtītajā informācijā norādīts, ka kopumā Latvijā ir 407 018 katoļticīgo un proti reliģiskajās savienībās (baznīcas) diacēzēs „RĪGAS METROPOLIJAS ROMAS KATOĻU KŪRIJA” - 223 700 draudzes locekļu, „ROMAS KATOĻU BAZNĪCAS LIEPĀJAS DIECĒZE” – 25 000 draudzes locekļu, „ROMAS KATOĻU BAZNĪCAS JELGAVAS DIECĒZE” – 69 385 draudzes locekļu un „ROMAS KATOĻU BAZNĪCAS RĒZEKNES – AGLONAS DIECĒZE” - 88 933 draudzes locekļu.

Reliģisko organizāciju likuma 2.panta otrajā daļā ir garantētas tiesības uz reliģijas brīvību, kas ietver tiesības brīvi noteikt savu attieksmi pret reliģiju, individuāli vai kopā ar citiem pievērsties kādai reliģijai vai nepievērsties nevienai no tām, brīvi mainīt savu reliģisko vai citu pārliecību, veikt reliģisko darbību, kā arī paust savu reliģisko pārliecību, ievērojot spēkā esošos likumdošanas aktus. Pastāv iespēja, ka persona ir kristīta vienā reliģiskajā organizācijā un tad pāriet uz citu, nepaziņojot iepriekšējai. Līdz ar to ir iespējams, ka to uzskaita divas reizes. Būtu norādāms, ka uzskaitīt personas ir grūti, tādejādi dati ir tikai provizoriski. Ja salīdzina ar sociālo aptauju rezultātā gūtiem rezultātiem, tad pēc cilvēku sniegtām atbidēm daudz mazāk cilvēku norāda uz savu piederību kādai konkrētai reliģiskajai organizācijai. Minētais norāda uz to, ka reliģiskās organizācijas (īpaši lielās) pieskaita saviem draudzes locekļiem arī tos, kuri sevi vairs neuzskata par piederīgiem reliģiskajai organizācijai (piemēram, bērnībā ir kristīti, bet dievkalpojumus neapmeklē).

|  |  |  |  |  |  |  |
| --- | --- | --- | --- | --- | --- | --- |
| **Nr. p. k.**  | **Konfesija** | Draudžu locekļu skaits (2010.gadā)  | Draudžu locekļu skaits (2011.gadā) | Draudžu locekļu skaits (2012.gadā) | Draudžu locekļu skaits (2013.gadā) | **Draudžu locekļu skaits (2014.gadā)** |
| 1.  | Katoļu | - | - | - | 389 670 | **407 018** |
| 2. | Luterāņi | 431 447 | 708 773 | 714 758 | 712 891 | **717 407** |
| 3. | Augsburgas ticības apliecības luterāņi | 600 | 581 | 561 | 582 | **608** |
| 4. | Vācu luterāņi | 315 | 308 | 315 | 310 | **310** |
| 5. | Pareizticīgie | 370 000 | 370 000 | 370 000 | 370 000 | **370 000** |
|  | Pareizticīgie (autonomie) | - | - | 240 | 340 | **220** |
| 6. | Vecticībnieki | 2 336 | 2 373 (34 517\*) | 2 345(51 330\*) | 2 355 (41 877\*) | **2 338**(39 514\*) |
| 7. | Baptisti | 6 970 | 6 930 | 7 029 | 7 026 | **6 533** |
| 8. | Septītās dienas adventisti | 4 028 | 4 046 | 4 034 | 3 943 | **3 989** |
| 9. | Metodisti | 690 | 751 | 760 | 502 | **509** |
| 10. | Mozus ticīgie (jūdaisti) | 419 | 416 | 378 | 327 | **367** |
| 11. | Musulmaņi | 263 | 319 | 340 | 343 | **320** |
| 12. | Vaišnavi (krišnaīti) | 153 | 146 | 145 | 145 | **145** |
| 13. | Jaunapustuļi | 1 262 | 1 268 | 1 273 | 1 276 | **1 280** |
| 14. | Vasarsvētki (pentakosti) | 3 132 | 3 268 | 3 200 | 4 736 | **3 237** |
| 15. | Evaņģēliskās ticības kristieši  | 3 155 | 3 171 | 3 201 | 3 187 | **3 138** |
| 16. | Jaunā Paaudze | 3 025 | 3 020 | 3 020 | 3 020 | **3 000** |
| 17. | Evaņģēlisko kristiešu | 1310 | 1 471 | 1 519 | 1 769 | **2 206** |
| 18. | Evaņģēliskie Mesijas sekotāji | 60 | 86 | 62 | 63 | **67** |
| 19. | Budisti | 115 | 155 | 158 | 161 | **158** |
| 20. | Dievturi | 581 | 663 | 670 | 691 | **696** |
| 21. | Jehovas liecinieki | 195 | 290 | 461 | 721 | **721** |
| 22. | Pēdējo dienu svētie (mormoņi) | 880 | 852 | 815 | 838 | **902** |
| 23. | Senaustrumu apustuļi | 276 | 287 | 297 | 305 | **318** |
| 24. | Reformāti | 145 | 145 | 138 | 80 | **96** |
| 25. | Bahaieši | 42 | 42 | 33 | 33 | **31** |
| 26. | Presbiterāņi | 20 | 18 | 26 | 24 | **25** |
| 27. | Visarionieši | 37 | 37 | 37 | 37 | **37** |
| 28. | Pestīšanas armija | 430 | 464 | 391 | 409 | **408** |
| 29. | Anglikāņi | 35 | 50 | 54 | 55 | **57** |
| 30. | Apustuļi  | 56 | 65 | 58 | 74 | **64** |
| 31. | Branhamisti | 27 | 27 | 27 | 27 | **27** |
| 32. | Sūkjo Mahikari | 64 | 65 | 74 | 71 | **75** |
| 33. | Evaņģēliskā Dieva  | - | - | - | - | **-** |
| 34. | Hinduisti | 42 | 44 | 51 | 21 | **21** |
| 35. | Kristīgās Zinātnes | 24 | 23 | 24 | 24 | **24** |
|  |  |  |  |  | **Kopā** | **1 526 352** |

Autonomo reliģisko organizāciju pārskatos minēti **1245** nepilngadīgie draudžu locekļi, no kuriem:

|  |  |
| --- | --- |
| **Konfesija** | **Skaits** |
| Anglikāņi | 1 |
| Apustuļi | 16 |
| Augsburgas ticības apliecības luterāņi | 241 |
| Baptisti | 13 |
| Bahaieši | 5 |
| Budisti | 3 |
| Evaņģēliskās ticības kristieši | 288 |
| Evaņģēliskie kristieši | 292 |
| Jūdaistu (Mozus ticīgo) | 2 |
| Luterāņi | 35 |
| Pēdējo Dienu Svētie (mormoņi)  | 95 |
| Pestīšanas armija | 35 |
| Presbiterāņi | 5 |
| Reformāti | 22 |
| Senaustrumu apustuļi | 153 |
| Sūkjo Mahikari | 1 |
| Vasarsvētki | 35 |
| Vecticībnieki | 3 |

**2.6. Reliģisko organizāciju (draudžu) skaits\*\***

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr. p. k.**  | **Konfesija** | **Draudžu skaits (2009. gadā)** | **Draudžu skaits (2010. gadā)** | **Draudžu skaits (2011. gadā)** | **Draudžu skaits (2012. gadā)** | **Draudžu skaits (2013. gadā)** | **Draudžu skaits (2014. gadā)** |
| 1. | Romas katoļi | - | 250 | 250 | 250 | 251 | **258** |
| 2. | Luterāņi | 297 | 296 | 294 | 294 | 294 | **292** |
| 3. | Augsburgas ticības apliecības luterāņi | 8 | 8 | 8 | 8 | 8 | **8** |
| 4. | Vācu luterāņi | 10 | 10 | 10 | 10 | 10 | **10** |
| 5. | Pareizticīgie | 119 | 121 | 122 | 132 | 134 | **134** |
| 6. | Vecticībnieki | 68 | 69 | 69 | 69 | 68 | **70** |
| 7. | Baptisti | 93 | 93 | 94 | 95 | 97 | **97** |
| 8. | Septītās dienas adventisti | 51 | 51 | 51 | 51 | 51 | **51** |
| 9. | Metodisti | 13 | 13 | 13 | 13 | 13 | **13** |
| 10. | Mozus ticīgie (jūdaisti) | 12 | 12 | 12 | 12 | 11 | **13** |
| 11. | Musulmaņi | 15 | 15 | 17 | 17 | 17 | **16** |
| 12. | Vaišnavi (krišnaīti) | 11 | 11 | 11 | 11 | 11 | **11** |
| 13. | Jaunapustuļi | 11 | 11 | 11 | 11 | 11 | **11** |
| 14. | Vasarsvētki (pentakosti) | 52 | 52 | 52 | 52 | 52 | **52** |
| 15. | Evaņģēliskās ticības kristieši  | 41 | 39 | 39 | 39 | 39 | **39** |
| 16. | Evaņģēliskie Mesijas sekotāji | 2 | 3 | 4 | 3 | 3 | **3** |
| 17 | Jaunā Paaudze | 17 | 18 | 18 | 19 | 19 | **19** |
| 18. | Budisti | 3 | 3 | 4 | 4 | 4 | **4** |
| 19. | Dievturi | 11 | 10 | 10 | 10 | 10 | **11** |
| 20. | Jehovas liecinieki | 14 | 15 | 15 | 23 | 36 | **36** |
| 21. | Pēdējo dienu svētie (mormoņi) | 4 | 4 | 4 | 4 | 4 | **4** |
| 22. | Senaustrumu apustuļi | 1 | 1 | 1 | 1 | 1 | **1** |
| 23. | Reformāti | 3 | 3 | 3 | 3 | 2 | **3** |
| 24. | Bahaieši | 1 | 1 | 1 | 1 | 1 | **1** |
| 25. | Presbiterāņi | 1 | 1 | 1 | 1 | 1 | **1** |
| 26. | Visarionieši | 1 | 1 | 1 | 1 | 1 | **1** |
| 27. | Pestīšanas armija | 1 | 1 | 1 | 1 | 1 | **1** |
| 28. | Evaņģēliskie kristieši | 14 | 16 | 16 | 18 | 18 | **19** |
| 29. | Anglikāņi | 2 | 2 | 2 | 2 | 2 | **2** |
| 30. | Apustuļi  | 2 | 2 | 2 | 2 | 2 | **2** |
| 31. | Branhamisti | 1 | 1 | 1 | 1 | 1 | **1** |
| 32. | Sūkjo Mahikari | 1 | 1 | 1 | 1 | 1 | **1** |
| 33. | Evaņģēliskā Dieva  | 3 | 3 | 3 | 3 | 3 | **3** |
| 34. | Hinduisti | 2 | 2 | 2 | 2 | 1 | **1** |
| 35. | Kristīgās Zinātnes | 1 | 1 | 1 | 1 | 1 | **1** |
|  |  |  |  |  |  | Kopā | **1190** |

**2.7.Reliģisko organizāciju rīkotie pasākumi pašvaldību administratīvajās teritorijās un brīvības atņemšanas iestādēs**

Pašvaldību administratīvajās teritorijās 2014. gadā tika rīkoti **320** reliģisko organizāciju publiskie pasākumi. Reliģiskās organizācijas, ievērojot Latvijas Republikas normatīvajos aktos reglamentēto, skolās, slimnīcās, pansionātos, cietumos, kā arī citās vietās regulāri rīko dievkalpojumus, reliģiskus svētkus, evaņģelizācijas pasākumus, lūgšanas sapulces, Bībeles stundas un svētrītus. Reliģiskās organizācijas rīko arī vasaras nometnes, kā arī sniedz palīdzību slimniekiem.

Reliģiskā organizācija „AUGSBURGAS TICĪBAS APLIECĪBAS OZOLNIEKU LUTERĀŅU DRAUDZE” sociālās aprūpes centrā „Zemgale” reizi mēnesī rīkoja dievkalpojumus, savukārt reliģiskā organizācija „VANGAŽU EVAŅĢĒLISKI KRISTĪGO BAPTISTU KRIEVU DRAUDZE” vasarā Līgatnē rīkoja bērnu nometni, bet Ziemassvētku pasākumu rīkoja Vangažu kultūras namā.

Reliģiskā organizācija „OGRES APUSTULISKĀ DRAUDZE „VĀRDA SPĒKS”” vienu reizi mēnesī vadīja dievkalpojumus Madlienas vispārējā tipa pansionātā.

Reliģiskā organizācija „GANDEN” organizēja „Budas smilšu mandalas veidošanu” Dže mūku klostera (Indija) Eiropas vizītes ietvaros. Reliģiskā organizācija „RIGAS DRIKUNG NGADEN CHOLING” Olimpiskajā sporta centrā rīkoja tikšanos ar lamu Ole Nidalu (Mahamudras lekciju cikls).

Krustpils kultūras namā svētku dievkalpojumus organizē reliģiskā organizācija „EVAŅĢĒLISKO KRISTIEŠU DRAUDZE „AGAPE””. Savukārt reliģiskā organizācija „EVAŅĢĒLISKO KRISTIEŠU DRAUDZE „DIEVA ĢIMENE”” rīkoja evaņģelizācijas pasākumu „No mīnusa uz plusu”.

Reliģiskā organizācija „KRISTIEŠU DRAUDZE „DIEVA MĀJAS”” Liepājas bērnu namā rīkoja Ziemsvētku pasākumu un Kuldīgā tika rīkots labdarības koncerts „Vairo prieku”.

Ādažu kultūras namā reliģiskā organizācija „ĀDAŽU EVAŅĢĒLISKĀ JĒZUS KRISTUS DRAUDZE” organizēja evaņģelizācijas dievkalpojums un pasākumu „kā kļūt laimīgam”. Reliģiskā organizācija „JAUNATNE AR MISIJU - RĪGA” organizēja seminārus „Cilvēku tirdzniecības izpratne”, kuri notika Kuldīgas 2.vidusskolās.

Reliģiskā organizācija „EVAŅĢĒLISKO KRISTIEŠU DRAUDZE RĪGĀ” Bulduru dārzkopības vidusskolā organizēja konferenci „Baltijas Kristiešu ģimenes konference 2014 Jūrmalā”.

Reliģiskā organizācija „PIRMĀ EVAŅĢĒLISKĀ JĒZUS DRAUDZE” Rīdzes pamatskolā un Dzelzavas kultūras namā organizēja garīgās mūzikas koncertu.

Reliģiskā organizācija „JAUNATNE AR MISIJU” apmeklēja pansionātus, rīkoja programmas bērniem un jauniešiem Talsu novadā un Jelgavā. Reliģiskā organizācija „EVAŅĢĒLISKĀ JĒZUS DRAUDZE” organizēja sieviešu un bērnu nometnes Kalnciemā. Reliģiskā organizācija „EVAŅĢĒLISKO KRISTIEŠU DRAUDZE „ZILAIS KRUSTS”” rīkoja evaņģelizācijas pasākumus Cēsu audzināšanas iestādē nepilngadīgajiem, Liepājā un Lielvārdes novada Lēdmanē, kā arī Kristīgās mūzikas festivāla ietvaros un Bībeles svētkos Ogrē.

Reliģiskā organizācija „LUDZAS EBREJU DRAUDZE” Ludzā rīkoja piemiņas dienu pie pieminekļa „Ludzas geto upuriem” un Eiropas dienu pie pieminekļa „Ludzas atbrīvotājiem”.

Reliģiskā organizācija „RĪGAS UN LATVIJAS EBREJU RELIĢISKĀ DRAUDZE „ŠAMIR”” Rīgas geto muzejā rīkoja memoriālo pasākumu „Holokaustā bojā gājušo ebreju bērnu vārdu lasīšana”. Savukārt reliģiskā organizācija „DAUGAVPILS EBREJU RELIĢISKĀ DRAUDZE” katru trešdienu kafejnīcā organizē brokastis. Reliģiskā organizācija „HABAD – ĻUBAVIČ DRAUDZE” laukumā pie Latvijas nacionālās operas un pie tirdzniecības centra „Rīga Plaza” organizēja ebreju svētkus Hanuka (gaismas un atbrīvošanās svētki).

Reliģiskās organizācijas „AIZPUTES AUTONOMĀ EVAŅĢĒLISKI LUTERISKĀ DRAUDZE”, „CĪRAVAS AUTONOMĀ EVAŅĢĒLISKI LUTERISKĀ DRAUDZE”, „VALTAIĶU AUTONOMĀ EVAŅĢĒLISKI LUTERISKĀ DRAUDZE” un „SNĒPELES AUTONOMĀ EVAŅĢĒLISKI LUTERISKĀ DRAUDZE” piedalījās Aizputes novada un Kuldīgas novada kapu svētkos.

Reliģiskās organizācijas „PESTĪŠANAS ARMIJA” pārstāvji vairākas reizes mēnesī apmeklē Jelgavas, Jēkabpils, Brasas, Daugavpils un Iļģuciema cietumus.

Savukārt reliģiskā draudze „EVANĢĒLISKĀS TICĪBAS KRISTIEŠU VASARSVĒTKU DRAUDZE „ATKLĀSME”” vienu reizi mēnesī slimnīcā „Gaiļezers” rīkoja dievkalpojumus un divas reizes mēnesī apmeklēja Iļģuciema sieviešu cietumu. Reliģiskā organizācija „JELGAVAS KRISTIEŠU DRAUDZE „GODĪBA”” Līvbērzes pagasta dienas centrā „Vārpas” organizēja Ziemassvētku koncertu.

**2.8.Reliģisko organizāciju kapelāni**

Saskaņā ar Ministru kabineta 2009.gada 18.augusta noteikumos Nr.930 „Kārtība, kādā reliģiskās organizācijas iesniedz pārskatu par savu darbību” noteiktajām prasībām, reliģiskajām savienībām (baznīcām) un diecēzēm pārskatos jānorāda to kapelāni. Latvijas Apvienotā Metodistu Baznīca, Latvijas Baptistu draudžu Savienība, Latvijas evaņģēliski luteriskā Baznīca, Latvijas Pareizticīgo Baznīca, Latvijas Vecticībnieku Pomoras Baznīca un Septītās Dienas Adventistu Latvijas draudžu savienība, iesniedzot pārskatu, ziņas par reliģiskās savienības (baznīcas) kapelāniem sniedz saskaņā ar Ministru kabineta 2008.gada 19.maija noteikumiem Nr.341 „Reliģiskās savienības (baznīcas) garīdznieku saraksta iesniegšanas un aktualizācijas kārtība”. Reliģiskās organizācijas ir norādījušas šādu kapelānu skaitu:

|  |  |
| --- | --- |
| **Konfesija** | **Skaits** |
| Luterāņi | 13 |
| Baptisti | 9 |
| Vecticībnieki | 1 |
| Septītās Dienas Adventisti | 3 |
| Vasarsvētki | 4 |
| Katoļi | 8 |

**2.9.Pret reliģisko organizāciju vērstie pasākumi**

Reliģiskās organizācijas savos gada pārskatos nemin nevienu ierobežojumu, kurš būtu vērsts pret reliģiskās organizācijas publisko darbību valsts vai pašvaldības teritorijā, kā arī neuzskaita pret reliģisko darbību vērstos ierobežojumus pārskata gadā.

Savukārt pareizticīgo (autonomā) draudzes savā pārskatā par 2014.gadu izsaka pretenziju pārskata 5.punktam, kur tiek prasīts reliģiskās organizācijas (draudzes) locekļu skaits. Saskaņā ar draudžu teikto pareizticīgo (autonomo) draudzēm būtu 5.punkts jāizsaka citā redakcijā, jo esošais punkts ierobežo pareizticīgo (autonomo) pēcnācēju rādītāju, un proti, jābūt „līdzdalībnieku skaits, jo draudzes locekļu skaits pieļaujams 20 cilvēki vai vairāk, kuri piedalās draudzes pārvaldē, tās iekšējās lietās, kuriem ir balsstiesības lēmumu pieņemšanā draudzes sapulcēs un kuri apstiprina savu piederību ar personīgo iesniegumu”.

\* - tabulā ir atspoguļots reliģisko organizāciju (draudžu) dievlūdzēju skaits.

\*\* - tabulā ir atspoguļots reliģisko organizāciju (draudžu) un to iestāžu reģistrā esošo draudžu skaits 2015.gada 1.janvārī.

Pielikumā: Reliģisko savienību (baznīcu), diecēžu pārskatu par darbību 2014. gadā apkopojums (Pielikums Nr. 1) uz 1lp.;

 Reliģisko organizāciju pārskatu par darbību 2014. gadā apkopojums (Pielikums Nr.2) uz 1lp.